
Δευτέρα, 19 Οκτωβρίου 2026

ΔΕΛΤΙΟ ΤΥΠΟΥ

Εντοπισμός 42 αλλοδαπών και έρευνες προς εντοπισμό αγνοούμενου στους Καλούς Λιμένες - Εντοπισμός και διάσωση 27 αλλοδαπών στην Καλόλιμνο – Ακυβερνησία Ι/Φ σκάφους στο Στενό Καφηρέα - Διακομιδές ασθενών

Τις πρώτες πρωινές ώρες σήμερα, ενημερώθηκε η Λιμενική Αρχή των Καλών Λιμένων για τον εντοπισμό αλλοδαπών πλησίον του αλιευτικού καταφυγίου της «ΛΟΥΤΡΑΣ» δήμου Γόρτυνας, οι οποίοι είχαν αποβιβαστεί από πνευστή λέμβο. Στην περιοχή έσπευσαν στελέχη της Λιμενικής Αρχής των Καλών Λιμένων, όπου εντόπισαν σαράντα δύο (42) αλλοδαπούς (38 άνδρες και 4 γυναίκες). Εκ των αλλοδαπών, δυο έγκυες γυναίκες, μεταφέρθηκαν με ασθενοφόρο όχημα του ΕΚΑΒ στο Πανεπιστημιακό Γενικό Νοσοκομείο Ηρακλείου, ενώ οι υπόλοιποι οδηγήθηκαν με λεωφορείο συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου και Αστυνομικού Τμήματος Φαιστού στο λιμάνι του Ηρακλείου. Κατά δήλωση των αλλοδαπών ένας άνδρας (υπήκοος Σουδάν), ο οποίος επέβαινε στη λέμβο έπεσε στη θάλασσα σε απόσταση 10 με 15 χιλιομέτρων από την ακτή και έκτοτε αγνοείται. Αμέσως υπό τον συντονισμό του Ενιαίου Κέντρου Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. ξεκίνησαν έρευνες από Περιπολικό σκάφος Λ.Σ.-ΕΛ.ΑΚΤ. (ΠΛΣ) και σκάφος της δύναμης Frontex, οι οποίες συνεχίζονται έως και τώρα. Από το Κεντρικό Λιμεναρχείο Ηρακλείου που διενεργεί την προανάκριση, κατασχέθηκε ένας εξωλέμβιος κινητήρας, ενώ η λέμβος καταστράφηκε. 

*****

Τις βραδινές ώρες την 17.10.2026, ενημερώθηκε η Λιμενική Αρχή της Καλύμνου για την ύπαρξη αλλοδαπών στην ν. Καλόλιμνο. Άμεσα στην περιοχή μετέβησαν δύο Περιπολικά σκάφη Λ.Σ.-ΕΛ.ΑΚΤ. (ΠΛΣ), όπου εντόπισαν και περισυνέλεξαν είκοσι επτά (27) αλλοδαπούς (25 άνδρες, 1 γυναίκα και 1 ανήλικο) τους οποίους μετέφεραν με ασφάλεια στο λιμάνι της Καλύμνου. Στη συνέχεια, εντοπίστηκε η λέμβος μεταφοράς τους σε κατάσταση ημιβύθισης, η οποία λόγω της έντονης εισροής υδάτων βυθίστηκε χωρίς να παρατηρηθεί θαλάσσια ρύπανση. 
Σύμφωνα με τους αλλοδαπούς, εκκίνησαν τις βραδινές ώρες χθες, από το Γιαλίκαβακ της Τουρκίας, καταβάλλοντας έκαστος το χρηματικό ποσό των 3.000 ευρώ για τη μεταφορά τους στην Ελλάδα. Προανάκριση διενεργείται από το Λιμεναρχείο Καλύμνου. 


*****

Τις μεσημβρινές ώρες χθες, ενημερώθηκαν οι Λιμενικές Αρχές της Καρύστου  και της Άνδρου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για περιστατικό ακυβερνησίας, λόγω μηχανικής βλάβης και αδυναμία χρήσης των ιστίων λόγω άπνοιας, ιστιοφόρου (Ι/Φ) σκάφους ελληνικής σημαίας, με δύο ημεδαπούς επιβαίνοντες στη θαλάσσια περιοχή 1,5 ν.μ. νοτιοανατολικά του ακρωτηρίου «ΚΑΦΗΡΕΑ». Στο σημείο μετέβη Περιπολικό σκάφος Λ.Σ.-ΕΛ.ΑΚΤ. και το αλιευτικό (Α/Κ) «ΣΤΑΜΑΤΗΣ» Σ.Κ. 125, με επιβαίνοντα στέλεχος της Λιμενικής Αρχής Καρύστου, τα οποία εντόπισαν το Ι/Φ με τους επιβαίνοντές του, καλά στην υγεία τους. Στη συνέχεια, το Ι/Φ κατέπλευσε με ασφάλεια στο λιμάνι της Καρύστου, με τη συνδρομή του Α/Κ, συνοδεία του ΠΛΣ. Από το Λιμεναρχείο Καρύστου, που διενεργεί την προανάκριση,  απαγορεύτηκε ο απόπλους του Ι/Φ, μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ από το περιστατικό δεν παρατηρήθηκε θαλάσσια ρύπανση.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-46χρονου, από το λιμάνι των Λειψών στο λιμάνι Πυθαγορείου της Σάμου, με Περιπολικό σκάφος Λ.Σ.-ΕΛΑΚΤ.,
-75χρονης, από το λιμάνι της Ανάφης στο λιμάνι της Θήρας, με  το Ε/Γ – Τ/Ρ «ΠΑΝΟΡΑΜΑ» Ν. Θήρας 72,
-54χρονου, από το λιμάνι της Καλύμνου στο λιμάνι του Μαστιχαρίου της Κω, με  το Ε/Γ – Τ/Ρ «ΛΟΜΠΥ» Ν. Σαρωνικού 624 και
-41χρονου, από το λιμάνι της Ψερίμου στο λιμάνι του Μαστιχαρίου της Κω, με  Περιπολικό σκάφος Λ.Σ.-ΕΛ.ΑΚΤ..

